Vilniaus naujosios muzikos ansamblis

Vilniaus naujosios muzikos ansamblis (Naujosios muzikos ansamblis, Nako ansamblis, , ) – Lietuvos šiuolaikinės muzikos kolektyvas, gyvavęs 1982-2000 m. 

 Istorija 
Ansamblį įkūrė ir jam visąlaik vadovavo kompozitorius Šarūnas Nakas. Ansamblio veikloje dalyvavo kompozitoriai Tomas Juzeliūnas, Arūnas Dikčius, Gintaras Sodeika, Rasa Zurbaitė-Dikčienė, Remigijus Merkelys, muzikologai Austė Bareikytė-Nakienė, Daiva Račiūnaitė-Vyčinienė, Jolanta Kubiliūtė-Vaišvilienė, instrumentalistai Evaldas Vyčinas, Dainius Sverdiolas, Gediminas Dačinskas, Laima Romoslauskienė, Vladas Zalatoris, Arvydas Malcys, Vytautas Pilibavičius, Živilė Karkauskaitė, Arkadijus Gotesmanas, vokalistai Salomėja Jonynaitė, Andrius Bernotas, Gintarė Jakelaitytė-Bukauskienė, dirigentai Vaclovas Augustinas, Julius Geniušas, Romas Gražinis, aktorius Sakalas Uždavinys, režisieriai Jonas Vaitkus, Grigorijus Gladijus.

Ansamblis atliko specialiai jam sukurtų Broniaus Kutavičiaus keturių oratorijų („Panteistinė oratorija“, 1982, „Iš jotvingių akmens“, 1984, „Pasaulio medis“, 1986, „Magiškas sanskrito ratas“, 1990) premjeras. Šiuose kūriniuose ansamblio nariai naudojo nekonvencionalias vokalo technikas ir grojo specialiai ansambliui rekonstruotais archaiškais lietuvių instrumentais. Oratorijų atlikimai pasižymėjo ryškia teatralizacija ir originaliu skambesio stilium.

Ansamblis taip pat atliko nemažai kitų lietuvių autorių (Osvaldas Balakauskas, Algirdas Martinaitis, Rytis Mažulis, Rasa Zurbaitė-Dikčienė, Arvydas Malcys, Gintaras Sodeika, Snieguolė Dikčiūtė, Ričardas Kabelis, Nomeda Valančiūtė, Julius Juzeliūnas, Eglė Sausanavičiūtė, Šarūnas Nakas) kūrinių, užsienio kompozitorių opusų, grupinės kūrybos performansų („Levų Uliūniškių dainos“, 1985, „Lietuviškas stilius“, 1996) ir akcijų. 

Ansamblis gastroliavo 15 Europos šalių (Latvija, Lenkija, Vokietija, Baltarusija, Didžioji Britanija, Olandija, Estija, Ukraina, Čekija, Rusija, Ispanija, Prancūzija, Danija, Austrija, Belgija) ir Kanadoje, grojo festivaliuose „Warsaw Autumn“ 1990 m., „Huddersfield CMF“ 1990 m., „Nyyd Tallinn“ 1991 m., „FIMAV Victoriaville“ 1991 m., „Musica Strasbourg“ 1992 m., „Southbank Centre London“ 1995 m., „Prague Spring“ 1995 m., „Osterfestival Innsbruck“ 1996 m., „New Music Marathon Prague“ 1999 m., įrašė lietuvių šiuolaikinės ir tradicinės muzikos programų radijo stotyse Lenkijoje, Vokietijoje, Didžiojoje Britanijoje, Olandijoje, Estijoje, Kanadoje, Prancūzijoje, Danijoje.

 Repertuaras 
Bronius Kutavičius: „Panteistinė oratorija“, „Iš jotvingių akmens“, „Pasaulio medis“, „Magiškas sanskrito ratas“, „Mažasis spektaklis“, „Į vakarus eis mėnesiena, šešėliai žiedų į rytus“ („Saulėtekio vartai“).
Osvaldas Balakauskas: „Dada-concerto“, „Chopin-Hauer“, „Raštai“.
Algirdas Martinaitis: „Sakmė apie šūdvabalį“.
Rytis Mažulis: „Canon enigmaticus“, „Miegas“, „Menzūros“ („Canon mensuralis"), „Dragma“.
Šarūnas Nakas: „Motetas“, „Ričerkarai“, „Fluctus semigallorum“, „Ir ta ramybė“, „Sarmatija“, „Arcanum“, „Atklydimai“, „Merz-machine“, „Vox-machine“, „Kenotafas“, „Ziqquratu-2“, „Kaukis ir spruk“.
Rasa Zurbaitė-Dikčienė: „Antabrė“.
Tomas Juzeliūnas: „Vylingoji kadencija“.
Arūnas Dikčius: „Paifoklis“.
Arvydas Malcys: „Erškėčių akys“.

Kategorija:Lietuvos ansambliai